Predkladacia správa

	Vláda Slovenskej republiky v zmysle svojho vládneho programu rieši aktívne  aj problémy národnostných menšín. Uznesením vlády SR č. 821/1999 z 27.9.1999 prijala vláda SR dokument zásadného významu pre rómsku národnostnú menšinu „Stratégia vlády SR na riešenie problémov rómskej národnostnej menšiny a súbor opatrení na jej realizáciu – I. etapa“. Uznesením vlády SR č. 294/2000 z 3.5.2000 bola prijatá „Rozpracovaná stratégia vlády SR na riešenie problémov rómskej národnostnej menšiny do súboru konkrétnych opatrení na rok 2000 – II. etapa“. V rámci týchto dokumentov sa počíta aj s podporou konkrétnych projektov na riešenie problémov rómskej komunity.
	Zo Štátneho rozpočtu na rok 2000 do kapitoly Všeobecná pokladničná správa – Rezerva na projekty riešenia problémov rómskej komunity boli vyčlenené finančné prostriedky v sume 15 mil. Sk a na Sociálne a kultúrne potreby rómskej komunity vyčlenené finančné prostriedky v sume 15 mil. Sk. Uzneseniami vlády SR č. 222/2000, 508/2000, 711/2000 a 922/2000 bolo schválených 102 projektov v celkovej sume 30 mil. Sk,  z celkového počtu 555 evidovaných projektov.  
	Komisia pre výber, schvaľovanie a hodnotenie realizácie projektov zameraných na riešenie problémov rómskej komunity, ktorá bola ako poradný orgán splnomocnenca vlády SR vytvorená v roku 2000, sa zišla na svojom zasadnutí dňa 15. februára 2001. K tomuto termínu evidoval sekretariát splnomocnenca vlády SR vo svojej databáze 485 projektov s kalkulovanými finančnými požiadavkami predkladateľov projektov vo výške 800 mil. Sk. Zo štátneho rozpočtu na rok 2001 do kapitoly Všeobecná pokladničná správa – Rezerva na projekty riešenie problémov rómskej komunity boli vyčlenené finančné prostriedky v sume 15. mil. Sk a na Sociálne a kultúrne potreby rómskej komunity vyčlenené finančné prostriedky v sume 15 mil. Sk, celkom 30 mil. Sk. 
       Uznesením vlády SR č. 214 /2001 zo dňa  7.marca 2001 boli z kapitoly Všeobecná pokladničná správa – Rezerva na projekty riešenie problémov rómskej komunity vyčlenené finančné prostriedky v sume 740 000 Sk na  Rómsku informačnú agentúru v Lučenci a na projekt „ Bezpečný Luník“ na Luníku IX  v Košiciach. Uznesením vlády SR č.463/2001 zo dňa  23.mája 2001 boli z tej istej kapitoly vyčlenené finančné prostriedky v sume 3 755 600 Sk na  projekty  zamerané predovšetkým na výchovno-vzdelávacie aktivity. Uznesením č. 364/2001 bolo z kapitoly VPS –Sociálne a kultúrne potreby rómskej komunity vyčlenených 5 mil. Sk. V predkladanom Návrhu na použitie prostriedkov štátneho rozpočtu, uvedených v zákone NR SR o štátnom rozpočte na rok 2001 v kapitole Všeobecná pokladničná správa – Rezerva na projekty riešenia problémov rómskej komunity a Sociálne a kultúrne potreby rómskej komunity – III. časť je navrhnutých 25 projektov.
	Ako prioritné oblasti na rok 2001 boli stanovené oblasť bývania a infraštruktúry, oblasť výchovy a vzdelávania a oblasť zamestnanosti s dôrazom na rekvalifikáciu. Viaceré projekty riešiace problémy infraštruktúry v rómskych osadách, navrhol sekretariát splnomocnenca vlády SR do programu PHARE 2001.